Document ID: 32007L0057

ΟΔΗΓΊΑ 2007/57/ΕΚ ΤΗΣ ΕΠΙΤΡΟΠΉΣ
της 17ης Σεπτεμβρίου 2007
για τροποποίηση ορισμένων παραρτημάτων των οδηγιών 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου σχετικά με τα ανώτατα όρια καταλοίπων διθειοκαρβαμικών ενώσεων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/895/ΕΟΚ του Συμβουλίου, της 23ης Νοεμβρίου 1976, περί του καθορισμού της μεγίστης περιεκτικότητας για τα κατάλοιπα των φυτοφαρμάκων επί και εντός των οπωροκηπευτικών (1), και ιδίως το άρθρο 5,
την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά (2), και ιδίως το άρθρο 10,
την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα τρόφιμα ζωικής προέλευσης (3), και ιδίως το άρθρο 10,
την οδηγία 90/642/ΕΟΚ του Συμβουλίου της 27ης Νοεμβρίου 1990 που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών (4), και ιδίως το άρθρο 7,
Εκτιμώντας τα ακόλουθα:
(1)
Τα ανώτατα όρια υπολειμμάτων (ΑΟΥ) αντικατοπτρίζουν τη χρήση των ελάχιστων ποσοτήτων φυτοφαρμάκων που είναι αναγκαίες για την αποτελεσματική προστασία των φυτών και οι οποίες εφαρμόζονται κατά τρόπον ώστε η ποσότητα του υπολείμματος να είναι η ελάχιστη δυνατή και τοξικολογικώς αποδεκτή, ιδίως όσον αφορά την εκτιμώμενη λήψη μέσω της διατροφής.
(2)
Τα ΑΟΥ για τα φυτοφάρμακα αποτελούν αντικείμενο συνεχούς εξέτασης και τροποποιούνται για να ληφθούν υπόψη νέες πληροφορίες, συμπεριλαμβανομένων νέων ή τροποποιημένων χρήσεων. Υποβλήθηκαν στην Επιτροπή πληροφορίες σχετικά με νέες ή τροποποιημένες χρήσεις, λόγω των οποίων θα πρέπει να γίνουν αλλαγές στα ΑΟΥ των ουσιών maneb, mancozeb, metiram, propineb και thiram.
(3)
Η δραστική ουσία ziram προστέθηκε στο παράρτημα I της οδηγίας 91/414/ΕΟΚ του Συμβουλίου (5) με την οδηγία 2003/81/ΕΚ της Επιτροπής (6). Η προσθήκη των συγκεκριμένων δραστικών ουσιών στο παράρτημα I της οδηγίας 91/414/ΕΟΚ βασίστηκε στην αξιολόγηση των πληροφοριών που υποβλήθηκαν όσον αφορά την προτεινόμενη χρήση τους. Όλες οι διαθέσιμες πληροφορίες έχουν επανεξεταστεί και επαρκούν για τον καθορισμό ορισμένων ανώτατων ορίων υπολειμμάτων (ΑΟΥ).
(4)
Υπάρχουν ήδη κοινοτικά ΑΟΥ στις οδηγίες 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ για τις ουσίες maneb, mancozeb, metiram, propineb και thiram. Τα όρια αυτά ελήφθησαν υπόψη κατά την αναπροσαρμογή των ΑΟΥ που αναφέρονται στην παρούσα οδηγία. Ειδικότερα, καθώς στη συνήθη παρακολούθηση των υπολειμμάτων των ουσιών maneb, mancozeb, metiram, propineb, thiram και ziram οι ουσίες αυτές δεν μπορούν να ταυτοποιηθούν μεμονωμένα, ορίζονται ΑΟΥ για όλη την ομάδα των εν λόγω φυτοφαρμάκων τα οποία είναι επίσης γνωστά ως διθειοκαρβαμικές ουσίες. Ωστόσο, για τις ουσίες propineb, thiram και ziram υπάρχουν ξεχωριστές μέθοδοι, αν και όχι σε συνήθη βάση. Οι μέθοδοι αυτές πρέπει να χρησιμοποιούνται σε περιπτωσιολογική βάση, όταν απαιτείται η ειδική ποσοτικοποίηση των ουσιών propineb, ziram ή/και thiram.
(5)
Οι εκθέσεις ανασκόπησης που κατάρτισε η Επιτροπή όσον αφορά την προσθήκη των συγκεκριμένων δραστικών ουσιών στο παράρτημα I της οδηγίας 91/414/ΕΟΚ καθόρισαν την αποδεκτή ημερήσια πρόσληψη (ΑΗΠ) και, εφόσον είναι αναγκαίο, τη δόση αναφοράς οξείας έκθεσης (ΔΑΟΕ) για τις εν λόγω ουσίες. Η έκθεση των καταναλωτών σε προϊόντα τροφίμων που έχουν υποστεί επεξεργασία με τις εν λόγω δραστικές ουσίες εκτιμήθηκε και αξιολογήθηκε σύμφωνα με τις κοινοτικές διαδικασίες. Επίσης, ελήφθησαν υπόψη οι κατευθυντήριες γραμμές που δημοσιεύθηκαν από την Παγκόσμια Οργάνωση Υγείας (7) καθώς και η γνώμη της φυτοϋγειονομικής επιστημονικής επιτροπής (8) σχετικά με τη χρησιμοποιηθείσα μέθοδο. Το συμπέρασμα ήταν ότι τα προτεινόμενα ΑΟΥ δεν θα οδηγήσουν σε υπέρβαση των ΑΗΠ ή των ΔΑΟΕ.
(6)
Τα ΑΟΥ πρέπει να καθορίζονται στο κατώτατο όριο αναλυτικού προσδιορισμού, όταν οι εγκεκριμένες χρήσεις φυτοπροστατευτικών προϊόντων δεν οδηγούν σε ανιχνεύσιμα επίπεδα υπολειμμάτων φυτοφαρμάκων μέσα ή επάνω στα τρόφιμα ή όταν δεν υπάρχουν εγκεκριμένες χρήσεις ή όταν οι χρήσεις για τις οποίες έχουν χορηγήσει έγκριση τα κράτη μέλη δεν συνοδεύονται από τα αναγκαία στοιχεία ή όταν οι χρήσεις σε τρίτες χώρες που οδηγούν σε υπολείμματα μέσα ή επάνω σε τρόφιμα τα οποία μπορεί να τεθούν σε κυκλοφορία στην κοινοτική αγορά δεν συνοδεύονται από τα αναγκαία στοιχεία.
(7)
Είναι, συνεπώς, αναγκαίο να τροποποιηθούν τα ΑΟΥ που ορίζονται στα παραρτήματα των οδηγιών 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ για να καταστεί δυνατή η κατάλληλη εποπτεία και έλεγχος της απαγόρευσης της χρήσης τους και για να προστατευτεί ο καταναλωτής. Εάν έχουν ήδη καθοριστεί ΑΟΥ στα παραρτήματα των εν λόγω οδηγιών, αυτά τα ΑΟΥ πρέπει να τροποποιηθούν. Εάν δεν έχουν ακόμη καθορισθεί ΑΟΥ, είναι σκόπιμο να καθοριστούν για πρώτη φορά.
(8)
Πρέπει, επομένως, να τροποποιηθούν ανάλογα οι οδηγίες 76/895/ΕΟΚ, 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου.
(9)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο παράρτημα II της οδηγίας 76/895/ΕΟΚ η εγγραφή σχετικά με την ουσία thiram διαγράφεται.
Άρθρο 2
Η οδηγία 86/362/ΕΟΚ τροποποιείται σύμφωνα με το παράρτημα I της παρούσας οδηγίας.
Άρθρο 3
Η οδηγία 86/363/ΕΟΚ τροποποιείται σύμφωνα με το παράρτημα II της παρούσας οδηγίας.
Άρθρο 4
Η οδηγία 90/642/ΕΟΚ τροποποιείται σύμφωνα με το παράρτημα III της παρούσας οδηγίας.
Άρθρο 5
Τα κράτη μέλη θεσπίζουν και δημοσιεύουν, το αργότερο έως τις 18 Μαρτίου 2008, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ των διατάξεων αυτών και της παρούσας οδηγίας.
Εφαρμόζουν τις διατάξεις αυτές από τις 19 Μαρτίου 2008.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
Άρθρο 6
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 7
Η παρούσα οδηγία απευθύνεται στα κράτη μέλη.
Βρυξέλλες, 17 Σεπτεμβρίου 2007.

Labels: 3
17
6